CELEX: 31990R2430
Language: el
Date: 1990-08-21 00:00:00
Title: Κανονισμός (ΕΟΚ) αριθ. 2430/90 της Επιτροπής της 21ης Αυγούστου 1990 σχετικά με τον καθορισμό, για την περίοδο εμπορίας 1990/91, του ποσού της ενίσχυσης για την καλλιέργεια ορισμένων ποικιλιών σταφυλιών που προορίζονται για αποξήρανση

Avis juridique important

|

31990R2430

Κανονισμός (ΕΟΚ) αριθ. 2430/90 της Επιτροπής της 21ης Αυγούστου 1990 σχετικά με τον καθορισμό, για την περίοδο εμπορίας 1990/91, του ποσού της ενίσχυσης για την καλλιέργεια ορισμένων ποικιλιών σταφυλιών που προορίζονται για αποξήρανση  

Επίσημη Εφημερίδα αριθ. L 228 της 22/08/1990 σ. 0020 - 0020

***** ΚΑΝΟΝΙΣΜΟΣ (ΕΟΚ) αριθ. 2430/90 ΤΗΣ ΕΠΙΤΡΟΠΗΣ  της 21ης Αυγούστου 1990  σχετικά με τον καθορισμό, για την περίοδο εμπορίας 1990/91, του ποσού της ενίσχυσης για την καλλιέργεια ορισμένων ποικιλιών σταφυλιών που προορίζονται για αποξήρανση  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως αγοράς στον τομέα των μεταποιημένων προϊοντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 2201/90 (2), και ιδίως το άρθρο 6 παράγραφος 6,  Εκτιμώντας:  ότι, κατ' εφαρμογή του άρθρου 6 του κανονισμού (ΕΟΚ) αριθ. 426/86, καθιερώθηκε από την περίοδο εμπορίας 1990/91 νέο καθεστώς ενίσχυσης για τις εκτάσεις που καλλιεργούνται, συγκεκριμένα με σταφύλια των ποικιλιών σουλτανίνα, Κορίνθου και Moscatel· ότι το σύστημα αυτό πρέπει να αντικαταστήσει προοδευτικά το υπάρχον σύστημα ενίσχυσης στην παραγωγή·  ότι, δυνάμει του άρθρου 6α παράγραφος 1, του προαναφερόμενου κανονισμού, η ενίσχυση ανά εκτάριο μπορεί να αντιστοιχεί, το 1990/91, μόνο στο 15 % της προβλεπόμενης για την περιόδο εμπορίας 1989/90 ελάχιστης τιμής που καταβάλλεται στον παραγωγό · ότι είναι σκόπιμο να καθοριστεί η κοινοτική ενίσχυση ανά εκτάριο στο επίπεδο που αναφέρεται στον παρόντα κανονισμό·  ότι, το ύψος της ενίσχυσης δύναται να διαφοροποιηθεί ανάλογα με τις ποικιλίες σταφυλιών και άλλους παράγοντες που μπορεί να επηρεάσουν τις αποδόσεις ανά εκτάριο·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Για την περίοδο εμπορίας 1990/91, η ενίσχυση ανά εκτάριο για την καλλιέργεια σουλτανίνας, κορινθιακής σταφίδας και σταφίδων των ποικιλιών «Moscatel», που προορίζονται για μεταποίηση, κατ' εφαρμογή του άρθρου 6 του κανονισμού (ΕΟΚ) αριθ. 426/86, καθορίζεται σε 511 Ecu ανά εκτάριο έκτασης που καλλιεργείται με το συγκεκριμένο προϊόν και στην οποία έχει γίνει συγκομιδή. Αυτό το ποσό, ωστόσο, καθορίζεται χωρίς προκατάληψη ως προς τη διαφοροποίηση που μπορεί να γίνει, πριν από την 1η Νοεμβρίου 1990, στα πλαίσια του προβλεπόμενου προϋπολογισμού, σε εφαρμογή του άρθρου 6 παράγραφος 1 τρίτο εδάφιο του προηγούμενου κανονισμού.  Άρθρο 2  Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 21 Αυγούστου 1990.  Για την Επιτροπή  Ray MAC SHARRY  Μέλος της Επιτροπής  (1) ΕΕ αριθ. L 49 της 27. 2. 1986, σ. 1.  (2) ΕΕ αριθ. L 201 της 31. 7. 1990, σ. 1.